Gediminas Mesonis

Gediminas Mesonis (1968 m. lapkričio 9 d. Vilniuje – 2022 m. liepos 26 d. ten pat) – Lietuvos teisininkas, teisės pedagogas, buvęs LR Konstitucinio Teismo teisėjas.

Biografija 
1986–1991 m. Vilniaus pedagoginio instituto Fizikos fakultete baigė vienpakopes fizikos studijas, įgijo mokytojo kvalifikaciją. 1996 m. MRU Teisės fakultete baigė teisės bakalauro, 1998 m. – teisės magistro studijas. 2000 m. gruodžio 1 d. Lietuvos teisės universitete apgynė socialinių mokslų (teisės krypties) disertaciją tema „Lietuvos valdymo forma: lyginamasis aspektas Vidurio ir Rytų Europos kontekste. 

1994–1996 m. VPU IT katedros lektorius, 1992–1997 m. LTU Teisinės informatikos katedros lektorius, 1997–2000 m. LTU Konstitucinės teisės katedros lektorius, 2000 m. vasario mėn. LTU Studijų centro direktorius. Nuo 2003 m. MRU Teisės f. docentas. 2005 m. atliko habilitacijos procedūrą. Nuo 2006 m. ėjo MRU Teisės fakulteto Konstitucinės teisės katedros profesoriaus pareigas, nuo 2008 m. MRU profesorius. 2007–2011 m. MRU Teisės fakulteto Konstitucinės teisės katedros vedėjas, kurį laiką dirbo  Vytauto Didžiojo universiteto Teisės fakulteto dėstytoju.

Nuo 2011 m. kovo 15 d. buvo Lietuvos Respublikos  Konstitucinio Teismo teisėjas. Kadencija baigė 2021 m. Mesonio kandidatūrą Lietuvos Respublikos Seimui 2010 m. gruodžio 10 d. pateikė Lietuvos Aukščiausiojo teismo pirmininkas Gintaras Kryževičius, baigiantis KT teisėjų A. Abramavičiaus, K. Lapinsko ir Z. Namavičiaus kadencijai.. Rolando Pakso byloje Gediminas Mesonis atskirojoje nuomonėje siūlė plėtoti Lietuvos konstitucinę doktriną ir atsižvelgti į EŽŽT (Europos Žmogaus Teisių Teismas) sprendimą. Tuomet Konstitucinis Teismas nusprendė neatsižvelgti į EŽTT sprendimą ir pripažino, kad Seimo rinkimų įstatymas prieštarauja Konstitucijai, o Rolandas Paksas negalės dalyvauti Seimo rinkimuose.

Buvo vizituojantis dėstytojas bei profesorius įvairiose užsienio aukštosiose mokyklose: Prahos, Brno Tomo Masaryko  (Čekija),  Brescia (Italija), Kylio universitetuose (Vokietija) ir kt.

Bibliografija 
Teisėjas & filosofas (Judge & Philosopher) // Logos Nr.109, 2021.ISSN 0868-7692  
Ar konstitucijai aktualūs Hegelio dialektikos dėsniai? ( Are the laws of Hegel’s dialectic relevant to the constitution?) // Logos Nr.106, 2021. ISSN 0868-7692 
Jean-Paul Sartre’o proza kaip filosofinės minties atspindys (Jean-Paul Sartre’s Prose as a Reflection of Philosophical thought) //  Logos Nr.103, 2020. ISSN 0868-7692
Jean Paul Sartre : on ne naît pas philosophe, on le devient ( Jean Paul Sartre: One is Not Born a Philosopher, but Becomes One) // Logos Nr.95, 2018. ISSN 0868-7692
Mes po Jeano Paulio Sartre‘o (We Following Jean Paul Sartre) // Logos Nr.94, 2018. ISSN 0868-7692
T.G.Masaryko idealios valstybės vizija: tarpukario Čekoslovakijos pasaulėžiūros pamokos (T. G. Masaryk’s Vision on the Ideal of the State: Lessons Drawn from the Interwar Czechoslovakian World Outlook) // Logos Nr.74, 2013. ISSN 0868-7692 
Žmogaus teisių turinio dichotominė dilema (A Dichotomic Dilemma of the Content of Human Rights)  Logos Nr.72, 2012. ISSN 0868-7692
Subjektyvumo faktorius interpretuojant konstituciją (Subjectivity in the Process of the Interpretation) // Logos Nr.68, 2011. ISSN 0868-7692
Teisinio diskurso dialektika (The Dialectic of the Legal Discourse) // Logos Nr.66-67, 2011. ISSN 0868-7692
Tomáš Garrigue Masaryk and Mykolas Römeris: Two Figures, Two Approaches to the State and the Constitution // Acta Universitatis Carolinae Iuridica (AUC Iuridica), Vol,56 No. 2, 2010. ISSN 0323-0619
Konstitucijos interpretavimo metodologiniai pagrindai. Monografija. Vilnius: Registrų centras, 2010. ISBN 978-9955-30-083-0
Valstybės valdymo forma konstitucinėje teisėje. Vilnius: Lietuvos teisės universitetas, 2003. ISBN 9955-563-37-0

Šaltiniai

Nuorodos 
 Profesinis Gedimino Mesonio tinklalapis  (MRU tinklavietėje)
Kandidatas į Konstitucinio Teismo teisėjus: Konstitucijos reinterpretacija galima Interviu su G. Mesoniu (Ginta Gudauskaitė, INFOLEX, 2011.02.15)
 Lietuvos Respublikos Konstitucinio Teismas 
 Knyga, nutraukianti paslapties skraistę nuo Konstitucijos suvokimo ir jos interpretavimo (Veidas (žurnalas))

LR Konstitucinio Teismo teisėjai
Lietuvos konstitucionalistai
Lietuvos teisės pedagogai
MRU dėstytojai